Turun arkkihiippakunta on erottanut Turun Katariinanseurakunnan kirkkoherra Martti Hirvosen virasta sekä pappisviran toimittamisesta määräajaksi. Asiasta kertoi ensimmäisenä Turun Sanomat.

Arkkipiispaehdokkaanakin olleen Hirvosen katsotaan laiminlyöneen virkavelvollisuuksiaan ja toimineen papille sopimattomalla tavalla.

Kurinpitoasiamies vaati Hirvoselle rangaistusta seitsemästä kohdasta, joista tuomiokapituli tuomitsi neljä. Hirvosta syytetään muun muassa laskujen hyväksymisestä ilman seurakuntaneuvoston päätöstä sekä toimimisesta vastoin seurakuntaneuvoston päätöksiä tai ilman sen lupaa. Lisäksi Hirvosta syytetään fyysisen koskemattomuuden rajojen rikkomisesta.

Koska rikkeitä oli useampi, tuomiokapituli totesi väärinkäytösten olleen toistuvia. Syytös fyysisen koskemattomuuden rajojen rikkomisesta koskee tilannetta, jossa työntekijä on kokenut Hirvosen lohdutukseksi tarkoittaman eleen ahdistavana. Hirvosen tuomiokapituliin lähettämässä selityksessä todetaan, että hän on ottanut tilanteesta opikseen, eikä se tule toistumaan.

Kanteet eivät ole tuomiokapitulin tiedon mukaan johtaneet poliisitutkintaan.

– Meidän kauttamme asia ei ainakaan ole edennyt poliisitutkintaan, vaan tapaukset on käsitelty kurinpitoasiana. Vaikka tapauksia on monta, ne ovat sen verran pieniä, ettei tuomiokapitulin puolesta ole aihetta enempään, sanoo lakimiesasessori Matti Mäkinen Kotimaa24:lle.

Hirvosen virasta pidättämisestä on meneillään valitusaika, eli rangaistusta ei ole vielä pantu täytäntöön.

Kotimaa24 ei ole tavoittanut keskiviikkona eikä torstaina Martti Hirvosta kommentoimaan asiaa. Turun Sanomille hän sanoo joutuneensa seurakuntansa työntekijöiden ja luottamushenkilöiden ajojahdin kohteeksi.

– Olen kohta ollut kahdeksan vuotta kirkkoherrana. Tästä ajasta sain tehdä työtäni rauhassa puolitoista vuotta, kunnes alkoi hallinnollisessa työssä tapahtuvan työni virheiden etsiminen ja oikaisuvaatimukset. Kukaan ihminen ei ole täydellinen ja virheitä voi sattua. Työni olen tehnyt parhaalla mahdollisella tavalla, Hirvonen sanoo Turun Sanomissa.

Hän arvioi taustalla olevan työkulttuurin muutoksen ja sen, että nuoremmilla sukupolvilla on erilaisia odotuksia esimiestyötä kohtaan.

Martti Hirvonen oli ehdolla arkkipiispan vaalissa sekä Turun arkkihiippakunnan piispanvaalissa vuonna 2010.

Turun Sanomien uutisen verkkoversio